Predlog UREDBA SVETA o spremembi Uredbe Sveta (EU) št. 1258/2012 z dne 28. novembra 2012 o dodelitvi ribolovnih možnosti v skladu s Protokolom, o katerem sta se dogovorili Evropska unija in Republika Madagaskar ter ki določa ribolovne možnosti in finančni prispevek iz Sporazuma o partnerstvu v ribiškem sektorju, ki se uporablja med pogodbenicama /* COM/2013/0488 final - 2013/0228 (NLE) */





OBRAZLOŽITVENI MEMORANDUM 1. OZADJE PREDLOGA Evropska komisija je na podlagi ustreznega pooblastila Sveta[1] izvedla pogajanja z Republiko Madagaskar za obnovitev Protokola k Sporazumu o partnerstvu v ribiškem sektorju med Evropsko skupnostjo in Republiko Madagaskar. Po zaključku teh pogajanj je bil 10. maja 2012 parafiran nov protokol. Novi protokol obsega obdobje dveh let od 1. januarja 2013 dalje. Ta protokol določa ribolovne možnosti za 34 plovil s površinskimi parangali s tonažo nad 100 BT in za 22 plovil s površinskimi parangali s tonažo pod 100 BT. Del ulova teh plovil s površinskimi parangali sestavljajo morski psi, ki se obravnavajo kot vrste, povezane z ribolovom tuna in sorodnih vrst, njihov ulov pa urejajo ukrepi, ki jih je sprejela Komisija za tune v Indijskem oceanu (IOTC). Na podlagi najnovejših mnenj in priporočil znanstvenega odbora IOTC in ob upoštevanju ribolovnega pritiska na zadevne vrste morski psov, se obema pogodbenicama zdi primerno, da se v ribolovnem območju Madagaskarja omeji ulov teh vrst tako, da se ravni iz zadnjih let ne presežejo. Pogodbenici sta zato na zadnjem srečanju skupnega odbora, ustanovljenega s Sporazumom o ribolovu, določili raven dovoljenega ulova morskih psov s plovili s parangali Evropske unije na največ 200 ton letno za obdobje dveh let od 1. januarja 2013 dalje, s čimer sta zamrznili ribolovni pritisk na podlagi ribolovnih evidenc flote Evropske unije, ki so jih za obdobje 2007–2011 potrdili znanstveni inštituti Evropske unije. Treba je določiti način razdelitve teh ribolovnih možnosti med države članice. Komisija na podlagi tega predlaga, da Svet sprejme spodnjo uredbo. 2. REZULTATI POSVETOVANJ Z ZAINTERESIRANIMI STRANMI IN OCENE UČINKA Z državami članicami so bila opravljena posvetovanja v okviru delovne skupine Sveta za ribištvo ter v okviru tehničnih srečanj, ki so potekala pred srečanjem skupnega odbora in ob njegovem robu. Med temi posvetovanji je bilo ugotovljeno, da so potrebne strožje omejitve ulova morskih psov, med drugim z določitvijo omejitve ulova v skladu z ukrepi, ki jih je sprejela IOTC. 2013/0228 (NLE) Predlog UREDBA SVETA o spremembi Uredbe Sveta (EU) št. 1258/2012 z dne 28. novembra 2012 o dodelitvi ribolovnih možnosti v skladu s Protokolom, o katerem sta se dogovorili Evropska unija in Republika Madagaskar ter ki določa ribolovne možnosti in finančni prispevek iz Sporazuma o partnerstvu v ribiškem sektorju, ki se uporablja med pogodbenicama SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 43(3) Pogodbe, ob upoštevanju Uredbe Sveta (EU) št. 1258/2012 z dne 28. novembra 2012 o dodelitvi ribolovnih možnosti v skladu s Protokolom, o katerem sta se dogovorili Evropska unija in Republika Madagaskar ter ki določa ribolovne možnosti in finančni prispevek iz Sporazuma o partnerstvu v ribiškem sektorju, ki se uporablja med pogodbenicama, ob upoštevanju predloga Evropske komisije, ob upoštevanju naslednjega: Svet je 15. novembra 2007 sprejel Uredbo (ES) št. 31/2008 o sklenitvi Sporazuma o partnerstvu v ribiškem sektorju med Evropsko skupnostjo in Republiko Madagaskar (v nadaljnjem besedilu: sporazum o partnerstvu). Dne 10. maja 2012 je bil parafiran nov protokol k sporazumu o partnerstvu (v nadaljnjem besedilu: novi protokol). Novi protokol za plovila Unije določa ribolovne možnosti v vodah, v katerih Madagaskar izvaja svojo suverenost oziroma jurisdikcijo na področju ribištva. Svet je 28. novembra 2012 sprejel Sklep št. 826/2012/EU[2] o podpisu in začasni uporabi novega protokola. Skupni odbor, ustanovljen v skladu s členom 9 sporazuma o partnerstvu, je na srečanju 26. septembra 2012 proučil vprašanje ulova morskih psov, povezanega z ribolovom, ki ga upravlja Komisija za tune v Indijskem oceanu (IOTC). Resolucija 05/05 te komisije vključuje upravljanje in ohranjanje takšnih morskih psov in njihov ulov je dovoljen v okviru tega sporazuma. Pogodbenici sta se na srečanju skupnega odbora dogovorili, da bi bilo na podlagi ribolovnih evidenc plovil s parangali, ki lahko lovijo v okviru prejšnjega protokola k sporazumu o partnerstvu, za obdobje 2007–2011, tj. evidenc, ki so jih potrdili znanstveni inštituti Evropske unije, primerno omejiti ulov morskih psov s temi plovili na največ 200 ton letno za obdobje dveh let od 1. januarja 2013 dalje, s čimer se zamrzne ribolovni pritisk na staleže morskih psov, kar je v skladu s priporočilom znanstvenega odbora IOTC. Za obdobje uporabe trenutno veljavnega protokola bi bilo treba opredeliti način razdeljevanja tega ulova morskih psov med države članice, in sicer s spremembo Uredbe Sveta (EU) št. 1258/2012 z dne 28. novembra 2012. Treba bi bilo predvideti možnost, da lahko države članice, katerih plovila lahko lovijo v okviru te uredbe, izmenjajo vse ali del ribolovnih možnosti, ki so jim dodeljene za te morske pse. Ob upoštevanju, da Protokol začasno velja od 1. januarja 2013, bi se morala ta uredba uporabljati retroaktivno od navedenega datuma dalje – SPREJEL NASLEDNJO UREDBO: Člen 1 1. V členu 1 Uredbe Sveta (EU) št. 1258/2012 se doda odstavek 1a: „1a. Ribolovne možnosti za morske pse, ujete v povezavi z ribolovom, ki ga upravlja Komisija za tune v Indijskem oceanu (IOTC), so za plovila s površinskimi parangali določene na 200 ton letno. Ta tonaža je razdeljena med države članice, kot je prikazano spodaj: || Država članica || ton || Španija || 166 || Portugalska || 27 || Francija || 7 || Skupaj || 200 “ Člen 2 Ta uredba začne veljati dan po objavi v Uradnem listu Evropske unije. Uporablja se od 1. januarja 2013. Ta uredba je zavezujoča v celoti in se neposredno uporablja v vseh državah članicah. V Bruslju, Za Svet Predsednik [1] Svet za splošne zadeve ga je sprejel 24. aprila 2012. [2] UL L 361, 31.12.2012, str. 11.